## L’IVAM presenta la poesia escènica dels valencians Versonautas amb el seu espectacle ‘Recitare Religare’

*** La proposta escènica, que fusiona veu, música en viu, *performance* i audiovisuals, es podrà vore el 22 de novembre a les 19:00 hores
* És el segon concert del cicle ‘Posar la veu’, organitzat per l’IVAM en col·laboració amb l’Institut Valencià de Cultura**

L’Institut València d’Art Modern (IVAM) acull el dissabte 22 de novembre, a les 19:00 hores, un espectacle de Versonautas, la companyia formada pels valencians Ana Sanahuja i Roqui Albero, que barreja veu, música en viu, *performance* i audiovisuals per a construir una missa contemporània inspirada en el misticisme sufí.

Versonautas presentarà en l’IVAM *Recitare Religare,* una reflexió sobre el sagrat i la transcendència que combina cites d’autors com Meister Eckhart, Simone Weil i William Blake amb textos propis.

L’espectacle partix dels conceptes llatins de *recitare* (repetir) i *religare* (unir) per a compondre una proposta íntima i espiritual sobre el silenci interior, el vincle espiritual i la bellesa del quotidià, integrant literatura i escenografia en una atmosfera de profund simbolisme.

Ana Sanahuja (piano i teclats) i Roqui Albero (trompeta, *flugelhorn* i veu) són dos músics i creadors formats en l’Escola Superior de Música de Catalunya que han begut de les escenes culturals de ciutats com l’Havana, Nova York o Buenos Aires. Al llarg de la seua trajectòria han col·laborat amb artistes com Jorge Drexler, Silvia Pérez Cruz, Pau Riba, Manu Chao, Paco Ibáñez o Carles Campi Campón, productor de nombrosos Premis Grammy.

El concert forma part del cicle ‘Posar la veu’, un programa de caràcter mensual organitzat per l’IVAM en col·laboració amb l’Institut Valencià de Cultura (IVC), que va arrancar el mes passat amb el concert del duo Gala i Ovidio.

Amb este cicle es pretén explorar noves propostes musicals i vocals de caràcter intimista i d’experimentació, que van des de la fusió de música tradicional amb sonoritats contemporànies o la reinterpretació del folklore des de l’electrònica.

Els concerts se celebren en el hall de l’IVAM i són gratuïts fins a completar aforament.

Fecha: 20/11/2025